Assalamu'alaikom warahmatuhu
Rata penjuru saleuem lon kirem
Teungoh lon tuleh Tambeh meubuhu
Ka mate lampu hanjeut lon salen
Aleh na kontak rusak bak gardu
Aleh di timu sideh bak meusen
Meunyo tapike hate teuh tunu
Lawet nyoe lampu mate that kayem
Buka Puwasa teungoh pajoh bu
Meujan hanahu payah tot lilen
Citka lagee nyoe nanggroe ka maju
Dana meutabu lampu sabe len
DOKA nyan Otsus dum hanlot saku
Meutamah taeu lom dana laen
Pakon han geubloe ngat bereh lampu
Di Aceh SATU bekroh gob laen
…………………………………………………
Nyan Cek Madya baklon geubri su
Hate that tunu lampu geuh kalen
Sabab karangan ka puntong iku
Meunyo tan lampu tuleh tan mungken
Ide karangan ka jipo brabru
Ladom u cong U ladom cong Maken
Dak geupeusaho han diwoe laju
Payah pajoh bu peuet uroe laen
Dilon pih nacit hate jeuet tunu
Meusabab lampu kayem beureusen
Kadang cit bak phon kheun "Amma b'akdu"
Ph'ot mate lampu hate that gigeng
Hate that palak meurinthak suhu
Reuoh meudru-dru nibak dhoe jitren
Keureutah lon criek lon tiek u dapu
Pulupen biru lon rhom u sandeng
Ide keunarang jipo u cong U
Jan-jan ji meusu watee lon yue tren
Hek tapeusaho satu-persatu
Wab mate lampu jiwoe "gampong jen"
Jan watee malam teungoh pajoh bu
Kayem dilampu ka mate meusen
Tan masaalah teungoh ta'ab bu
Babah hah laju bu cit meutunggeng
Teungoh cok-meucok nyang jadeh tunu
Niet tatamah bu roeh meugeue kareng
Cok eungkot payeh teu-eh teudu-du
Silap sigeutu glah ie meutunggeng
Kadang meusigo sapat pajoh bu
Jeuet ka'a ka'u tunu sirakhem
Aneuk deungon Yah rampah-rampah bu
Kr'ang krieng dimeusu camca peh pireng
Teungoh geusuleueng Manyak geubri bu
Meunyo len lampu karu that baten
Si Manyak ka ue ie tan disitu
Geuplueng u dapu seupot 'aloihem!!!
Bit le seungsara kayem len lampu
Teungoh pajoh bu meunyo "tapeutren"
Ladom geusaba han pajoh laju
Peutoe u dapu geujak tot lilen
Jameun peureunoe aneukle Abu
Bek ka pajoh bu dalam seupot klem
Euntreuk kah hantroe rijang abeh bu
Sabab jibantu dijak 'ab le jen!!
Nyang ladom meuh'ob meukr'ob kr'ob laju
Lilen di dapu tan meudhoi kareng
Meutamah palak meusipak bangku
Ang ing teubiet su; pukeeku hai jen!!!
Roeh geusyeumarot geudhot po lampu
Meupeb-peb laju sampe trok lilen
"Meunyo bak bayeue sisen milekmu
Silap sigeutu listrek ta gunteng!!"
Abeh han abeh cae bhaih lampu
Meujampu jampu tunu ngon teukhem
Meunyo lampu trang garang dum 'a'u
Di rumoh seru urusan maseng
Asai seupot klam ka padam lampu
Aneuk deungon Ku akrab meukhem-khem
Peugah calitra haba endatu
Poma geujampu peugah hiem leubeng!!
Sang teuka ubat jan mate lampu
Akrab bersatu duek lam hu lilen
Aneuk meuratoeh kheun cae lagu
Bloi kahu lampu dok maseng-maseng!!
Wassalammu'alaikom ulon toep buhu
Keu pasai lampu kaseb lon salen
Keu Cek Madya hormat lon tuju
Sms itu ka panyang bandeng!!!
Cae Bak Jambo beumaju laju
Beu udep lampu taharap bek len
Lapan keu poh siploh bak malam minggu
Wahe polampu jaga beuseutreng!!!
(T.A. Sakti )
12 Mei 2019
ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn unk ace_Latn ace_Latn jav_Latn ace_Latn bjn_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bam_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn jav_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn nld_Latn ace_Latn ace_Latn ace_Latn ace_Latn ace_Latn ace_Latn ace_Latn gla_Latn lim_Latn